Title: Sant Jordi, patró de Catalunya
Course: Sant Jordi. El món de les llegendes (PRIMÀRIA) - LA CULTURA POPULAR A L'ESCOLA. Les festes populars, materials digitals

Sant Jordi, patró de Catalunya

La figura de sant Jordi és venerada a Catalunya des de molt antic. Per exemple, s'han trobat documents que demostren que ja hi havia persones amb aquest nom fa més de mil anys.

Durant l'edat mitjana el veneraven, sobretot, els grups més poderosos i rics, com la noblesa, i bàsicament els cavallers. Sant Jordi esdevé patró de la cavalleria.

A poc a poc molts països i ciutats d'Europa el proclamen el seu patró. A Catalunya aquest patrocini arriba l'any 1456. A més, la Generalitat, que ja el tenia com a patró, li va dedicar la capella del palau.

El 1667 també l’Església el va proclamar patró de Catalunya i va declarar el 23 d’abril festivitat religiosa.

Malgrat tot, no es pot parlar de popularització de la festa fins a finals del segle XVIII i sobretot durant el segle XIX, quan la lluita que segons la llegenda manté amb el drac per salvar la donzella es presenta com un símbol de la defensa de Catalunya envers els seus enemics.

Realment la figura de sant Jordi acaba essent molt present en tots i cadascun dels àmbits de la vida a Catalunya, tal com expressa Joan Soler Amigó:

“ El nom i la figura del sant a cavall batent-se amb el drac apareixen arreu; els artistes el prenen com a tema; moltes entitats l’invoquen com a patró: el Centre Excursionista de Catalunya, l’Institut d’Estudis Catalans, l’escoltisme..., i també les institucions catalanes de govern, La Mancomunitat i la Generalitat. El premi literari més prestigiós en duu el seu nom, i la Creu de Sant Jordi és la màxima distinció cívica. També cal remarcar la quantitat de fills de famílies immigrants, nascuts els anys setanta i vuitanta, que porten el nom de Jordi” Joan Soler i Amigó. Cultura popular tradicional

...I podem recordar com no fou gens difícil d’atorgar el nom de Sant Jordi al pavelló que es construí a Montjuïc durant la celebració dels Jocs Olímpics de Barcelona de l’any 1992.