Title: El drac
Course: Sant Jordi. El món de les llegendes (PRIMÀRIA) - LA CULTURA POPULAR A L'ESCOLA. Les festes populars, materials digitals

El drac

El drac és l’animal fabulós més conegut. Es troba en molts països i cultures. Pot ser considerat un ésser maligne i de tarannà ferotge, com passa en la tradició catalana, mentre que en altres cultures és considerat una divinitat protectora.

Joan Amades diu que segons la tradició catalana són:

“Unes bèsties ferotges, de mida gegantesca; participen de les condicions de bèsties de terra, d'aigua i d'aire; tenen quatre potes, amb unes ungles esmolades com ganivets. Tenen també unes dents refilades com espases i una llengua punxant com si fos una agulla. Les seves ales són immenses, per l'estil de les ales de la ratapinyada, amb la punta de cada aleró acabada amb una aguda punxa. Quan bramulen fan retrunyir la terra, llencen un alè pudent que emmetzina l'aire i mata tots els vegetals de la rodalia.»

La figura del drac la trobem no només en moltes llegendes, sinó també com a element decoratiu, en columnes, capitells, poms i picaportes, baranes i balconades... o en esgrafiats a les façanes.

A continuació, però, us proposem conèixer la presència del drac a la festa.