Title: Els genis o esperits petits
Course: Sant Jordi. El món de les llegendes (PRIMÀRIA) - LA CULTURA POPULAR A L'ESCOLA. Les festes populars, materials digitals

Els genis o esperits petits

Els follets són uns éssers diminuts, normalment molt juganers i entremaliats. Molts d’ells són una espècie d’esperits protectors de la casa. Si no se’ls tracta com cal, però, poden esdevenir un malson per a la família que els té. Altres, però, viuen en coves i gorgs i actuen malèficament si es fiquen dins del cos de les persones.

Aquests genis o esperits reben, en l’àmbit dels Països Catalans, noms ben diversos i tenen característiques diferents, si bé sempre són minúsculs. En la taula n’hi teniu alguns. En són molts més i possiblement molts d’aquests els trobaríem a altres indrets.

Nom | Lloc on es troben | Característiques | Com actuen
Minairons. Menairons | A la zona més occidental del Pirineu català: el Pallars, l'Alt Urgell, l'Alta Ribagorça i Andorra | Són tan petits que milers d’ells poden cabre dins d’un canutet d’agulles. | Quan surten han de treballar sense parar i si no tenen feina poden arribar a matar l’amo. Són constructors de grans obres com tarteres, ponts...
Nitons. Llitons. Nyetos. Nyitus. Nitus. | Osona | Són éssers màgics, misteriosos i microscòpics. Se sap de segur que n’hi ha que habiten al gorg dels Llitons de Folgueroles. | Poden entrar al cervell de la gent que s’apropa on viuen, sobretot si hi fan una becaina. Aprofiten els forats del nas, les orelles i la boca. Un cop a dins se li mengen l’enteniment i la memòria. Les persones es tornen desmemoriades i tenen moltes ganes de dormir.
Falugues. Tunes | Begur. Solius (el Baix Empordà) | Semblants als nyetos però de sexe femení. Vien en coves prop del mar. | Poden menjar-se el cuc de l’orella i deixar sord qui entra en una de les seves coves.
Donyets | País Valencià | Amb algunes petites diferències són l’equivalent al follet català. | Constantment van d’un cantó a l’altre i els agrada capgirar-ho tot i canviar les coses de lloc.
Boiet. Diable boiet | Mallorca | Són una barreja de menairons i diables que van de dos en dos a demanar feina per les cases. | Si no se’ls dóna feina maltracten la gent de la casa. Quan en tenen, però, la fan ràpid i malament. Per treure-te’ls de sobre cal encarregar-los feines impossibles, per exemple fer tornar blanca una pell negra.
Famelians. Familiars | Eivissa i Formentera | Tenen forma d’homenot, petit i lleig i cap gros i viuen tancats dins d’una ampolla. | Quan surten són molt geniüts però també molt treballadors i de seguida se’ls ha de donar feina o menjar.