Title: El drac de Sant Llorenç del Munt
Course: Sant Jordi. El món de les llegendes (PRIMÀRIA) - LA CULTURA POPULAR A L'ESCOLA. Les festes populars, materials digitals

El drac de Sant Llorenç del Munt

Segons la tradició, el drac de la muntanya de Sant Llorenç del Munt fou portat pels moros quan era molt petit. El tenien en una cova i l'alimentaven amb dotzenes de bous, moltons, cavalls i altre bestiar gros, als quals trencaven les cames perquè no poguessin fugir. Quan els moros se n'anaren, el drac, sol i gran com s'havia fet, sortí de la cova, causant mil estralls per la contrada. Tan aviat caminava com amb un vol se n'anava a gran distància o es tirava pels rius a nedar. Tots els elements li eren favorables i ningú no el podia combatre ni aturar. Els habitants d'aquell paratge recorreren al comte de Barcelona, que envià els seus millors cavallers a lluitar contra la fera. Aquests fracassaren i, finalment, fou el mateix comte qui s'enfrontà al drac.
S'explica que el comte féu bastir una mena de gàbia, tota eriçada d'espases i llances, i es col·locà al seu interior. El drac, en veure'l, s'hi llançà al damunt i quedà mig ferit per les punxades del giny. Aleshores, el comte s'hi encarà i, quan la bèstia volgué agafar el vol, se li aferrà per una pota. Ben agafat, no parava d'anar clavant-li pregones llançades al mig del cos. La bestiassa s'anà dessagnant i perdent força, fins a caure a terra, on el comte la rematà. La carrutxa

El grup Mesclat li va dedicar la cançó que podeu escoltar al vídeo que teniu a continuació. La lletra, que és de Miquel Desclot, la trobareu en el següent enllaç El drac de Sant Llorenç del Munt.