Title: L'auca del cavaller sant Jordi
Course: Sant Jordi. El món de les llegendes (PRIMÀRIA) - LA CULTURA POPULAR A L'ESCOLA. Les festes populars, materials digitals

Joan Soler Amigó, en el llibre “Sant Jordi: La diada. La tradició. L’actualitat”, recull algunes d’aquestes cròniques de caire llegendari, de les quals aquí te’n resumim tres.

- Hi ha la creença que l’any 986, quan Barcelona estava assetjada per Almansur, aparegué un cavaller d’armadura resplendent amb una creu vermella al pit i una altra al seu escut, cavalcant un cavall blanc. La descripció popular indica que es va posar al davant de les tropes catalanes i que, enmig de la batalla, la crinera del seu cavall es va encendre i el corser es va tornar com de foc i d’aquesta manera va atacar les tropes d’Almansur que immediatament es van retirar. Els guerrers catalans, animats per la valentia del cavaller, van trencar l’assetjament de la ciutat i es dirigiren a la plaça de Sant Jaume. Al bell mig de la plaça, el corser de foc es va tornar d’una blancor enlluernadora i el cavaller triomfant va alçar l’espasa. I, havent fet amb ella tres vegades el senyal de la creu, la va llençar pels aires i es va fondre en el cel, enmig dels núvols. Mentre tothom mirava al cel el cavaller va desaparèixer. Fou llavors quan els barcelonins s’adonaren que era el cavaller sant Jordi el que els havia ajudat fins a la victòria.

- A un cavaller alemany que estava en una batalla lluitant contra els seus enemics se li aparegué sant Jordi i agafant-lo de la mà el portà a ajudar el rei d’Aragó que en la mateixa hora assetjava la ciutat d’Osca. Conquerida la ciutat, el cavaller comprovà que la gent no l’entenia i els demanà en llatí qui eren i on es trobava, ja que ell era alemany. El rei li demanà com havia arribat allà i aquest contestà que un cavaller blanc l’hi havia portat, cosa que el rei considerà un gran miracle.

- Una altra narració explica que el valerós duc de Montcada estava lluitant a Antioquia, ciutat de Síria dominada pels turcs, i caigué del cavall. Quan des de terra es disposava de nou a lluitar se li aparegué un desconegut cavaller blanc que li prestà el cavall. Mentre el duc lluitava, li vingué al pensament que mentre ell lluitava, lluny de la seva terra, potser els seus enemics estaven envaint Catalunya. L’ànsia el feu lluitar sense treva fins a entrar a la ciutat. El més sorprenent és que quan entrà a la ciutat es trobà amb tot de soldats que parlaven la seva llengua i que li digueren que es trobava a Alcoraç, prop d’Osca, ciutat que fou deslliurada al mateix temps que Antioquia, l’any 1094, pel rei Pere el Catòlic.

La tasca a fer és una auca, aprofitant aquestes tres explicacions. L'auca ha de tenir:
- Un títol que faci referència a aquest caire llegendari de sant Jordi.
- Vuit quadres amb els dibuixos i textos corresponents.

D'acord amb la tutora o el tutor pots presentar-la feta amb l'ordinador o a mà. Aquí tens l'enllaç a la taula de l'auca, per si la vols aprofitar.