Title: Els bandolers
Course: Sant Jordi. El món de les llegendes (PRIMÀRIA) - LA CULTURA POPULAR A L'ESCOLA. Les festes populars, materials digitals

Els bandolers

Amb el nom de bandolers solem conèixer molts personatges històrics que vivien enfrontats a la llei dels que manaven. Molts començaven a actuar fora de la llei per les injustícies que ells mateixos havien rebut. Hi ha casos en què es converteixen en lladres que no busquen altra cosa que la seva riquesa i la d’aquells que els acompanyen. Altres, tot i dedicar-se al pillatge i als robatoris, ho fan per defensar-se ells però també per combatre els abusos del poder. Fins i tot, sobretot en l’imaginari popular, molts d’ells esdevenen personatges generosos envers la gent més necessitada, robant només als rics, i repartint els seus botins entre els pobres.

“Alguns d’ells es poden considerar personatges sanguinaris i amb ben pocs escrúpols, d’altres com a bons estrategs i militars, i la resta com a uns lluitadors romàntics. Gairebé tots, però, foren uns idealistes que aconseguiren un final tràgic apte per escriure un apassionant llibre de cada una de les aventures que protagonitzaren” Perot Rocaguinarda, cap de bandolers. Xavier Roviró i Alemany

En molts casos la gent els veia com una espècie de rebels amb causa a qui temia però també admirava. En altres casos tenien els seus seguidors, a qui protegien i ajudaven. Per tant no és estrany que la gent expliqués històries de les seves actuacions i proeses, que els han convertit en personatges llegendaris.

En les dues activitats que teniu a continuació ens centrem en la figura de Serrallonga. Serveix clarament d'exemple de com un bandoler esdevé una figura llegendària.