Title: Els ponts del Diable
Course: Sant Jordi. El món de les llegendes (PRIMÀRIA) - LA CULTURA POPULAR A L'ESCOLA. Les festes populars, materials digitals

Els ponts del Diable

En el nostre llegendari una de les manies que sol tenir el diable és la de construir ponts.

Són molts els ponts del Diable o del Dimoni que podem trobar al nostre país. La gran majoria, segons la llegenda, han estat construïts pel dimoni. Moltes d’aquestes llegendes tenen un seguit d’elements comuns, que solen girar al voltant dels següents aspectes:

- En un poble, a prop d’un riu, un personatge, a voltes femení, ha d’anar a l’altre costat de la riba, travessant un pontarró o una simple passera.

- Un gran aiguat s’ho emporta tot i ho fa impossible.

- El personatge diu o pensa que "tant de bo que hi hagués un pont aquí! Encara que fos obra del diable!". Després d'això apareix un misteriós cavaller que s’ofereix a construir, abans no es faci clar, un gran pont, tot ell de pedra. El cavaller, que no és altre que el diable, només demana com a pagament l’ànima del primer que passi pel pont un cop acabat.

- A mesura que el diable va construint amb gran rapidesa el pont, la persona que ha fet el tracte s’adona que la cosa va seriosament. Segons la llegenda, demana ajuda o busca ella mateixa la solució.

- En les llegendes hi trobem solucions com despertar els galls perquè cantin abans que el dimoni acabi el pont, cosa que sovint fa que aquest, enredat, llenci, en sentir el gall, l’última pedra que estava a punt de col·locar, la qual s’acaba clavant al mig d’un camp, talment com un menhir.

- En altres casos, el que es fa un cop acabat el pont és fer-hi passar un gat, un gos, un ase o algun altre animal, per tal que el dimoni es vegi enredat i s’hagi d’emportar la seva ànima i no la de cap persona com ell pretenia.

En aquest cas el que us proposem és que comproveu, consultant l'enllaç que teniu a continuació, la quantitat de ponts del Diable que hi ha a diferents indrets de Catalunya.

Diable i els ponts. Podeu, si voleu, llegir-vos tota la informació, però sobretot consulteu el punt núm. 4: Els altres ponts del diable.