Title: La diada de Sant Jordi
Course: Sant Jordi. El món de les llegendes (PRIMÀRIA) - LA CULTURA POPULAR A L'ESCOLA. Les festes populars, materials digitals

La festa de Sant Jordi

La festa, la diada de Sant Jordi, se celebra el 23 d’abril. La gent va a treballar i vosaltres a l'escola com qualsevol altre dia feiner. I en canvi, els carrers són plens de parades de llibres i roses, amb moltíssima gent anant amunt i avall, tafanejant d'una parada a l'altra i, sobretot, comprant i adquirint roses i llibres.

Ben mirat, la participació de la gent converteix aquesta diada en una multitudinària passejada pels carrers i places dels pobles de Catalunya i això és el que de veritat la fa gran i atractiva.

És, oficiosament, la segona diada nacional, aquella en què natura i cultura, roses i llibres, amor i amistat expressen la diada arreu de Catalunya.

Per altra part, sobretot els seus elements més característics, com el regal de la rosa i el llibre, són costums i tradicions relativament recents, i més encara si ho comparem amb altres festes com el Nadal, el carnaval o Sant Joan.

Us animem a descobrir un xic més els orígens dels elements que caracteritzen aquesta diada i, evidentment, a conèixer-la més i millor.