Title: Les llegendes
Course: Sant Jordi. El món de les llegendes (PRIMÀRIA) - LA CULTURA POPULAR A L'ESCOLA. Les festes populars, materials digitals

Les llegendes

Les llegendes sorgeixen i sobretot s’escampen gràcies a la manifestació primera i més comuna de la llengua, la llengua parlada, és a dir, l’expressió oral. Al llarg del temps, les llegendes, que molt sovint eren rumors o breus històries que barrejaven elements reals amb altres d’imaginaris, s’han transmès oralment. Sovint, en el moment que s’escriuen, la narració de la llegenda es complementa, es vesteix i es farceix amb elements que no apareixen en la narració oral més primitiva.

Les llegendes tenen una aparença més o menys històrica i, per això, solen tenir relació amb un grup humà, amb llocs o territoris determinats, i fins i tot amb personatges històrics. Les llegendes, però, transformen aquesta aparença real, incorporant-hi elements imaginaris més o menys fantàstics, com ara follets, goges, gegants o encanteris i explicant fets i gestes que fa que adquireixin el caire meravellós de les rondalles o contes.

Potser podeu pensar que les llegendes formen part del passat. Però són moltes les que s’expliquen igual avui que abans i que generen el mateix interès.